
Par daudzdzīvokļu dzīvojamai mājai Parka ielā 1B, Ogrē, Ogres novadā funkcionāli nepieciešamā zemesgabala pārskatīšanas/noteikšanas procesa uzsākšanu
Ogres novada pašvaldībā (turpmāk – Pašvaldība) saņemts daudzdzīvokļu mājas Parka iela 1B, Ogre, Ogres nov. pilnvarotā pārstāvja Sabiedrības ar ierobežotu atbildību “Ogres Namsaimnieks” (reģistrācijas Nr. 40103941081, juridiskā adrese: Zilokalnu prospekts 12, Ogre, Ogres nov.) iesniegums (reģistrēts Pašvaldībā 2025. gada 19. jūnijā ar Nr. 2-4.1/3418) (turpmāk – Iesniegums), kuram pievienots daudzdzīvokļu dzīvojamās mājas ar kadastra apzīmējumu  7401 003 0011 007, Parka ielā 1B, Ogrē, Ogres novadā (turpmāk - Dzīvojamā māja) dzīvokļu īpašnieku aptaujas “Par zemes atsavināšanu (izpirkšanu)” 2024. gada 15. februāra balsošanas protokols Nr.Parka_1B/01_01/02/2024 (turpmāk – Protokols) un 2026. gada 28. jūlijā e pastā saņemti un datnēs pievienoti Zemes robežu plāns ēku un būvju īpašumtiesību nostiprināšanai un Parka ielas 1B apsaimniekošanas zemes gabala plāns.
Iesniegumam pievienots Dzīvokļu īpašnieku kopības lēmums par atsavināšanas tiesības izmantošanas procesa uzsākšanu un pilnvarojums sabiedrībai ar ierobežotu atbildību “Ogres Namsaimnieks” (reģistrācijas Nr. 40103941081, juridiskā adrese: Zilokalnu prospekts 12, Ogre, Ogres nov.), Valsts zemes dienesta Ogres rajona nodaļas mērniecības biroja 1997. gada 12. janvāra zemes robežu plāns ēku un būvju īpašuma tiesību nostiprināšanai un Teritorijas Nr.52 (Parka iela 1B) apsaimniekošanas plāns.

Ogres novada administratīvajā teritorijā funkcionāli nepieciešamo zemes gabalu noteikšanu/pārskatīšanu veic Pašvaldībā izveidota Daudzdzīvokļu dzīvojamai mājai funkcionāli nepieciešamā zemes gabala noteikšanas un pārskatīšanas komisija (turpmāk – Komisija), atbilstoši Ogres novada pašvaldības 2023. gada 30. marta saistošajiem noteikumiem Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu”, saskaņā ar “Par valsts un pašvaldību dzīvojamo māju privatizāciju” (turpmāk - Privatizācijas likums) 85. pantu. 
Izskatot Iesniegumu, Komisija konstatē:

Zemgales rajona tiesas Ogres pilsētas zemesgrāmatas nodalījumā Nr. 659 (turpmāk – Zemesgrāmata) ierakstīts nekustamais īpašums ar kadastra numuru 7401 003 0082, kas sastāv no zemes gabala ar kadastra apzīmējumu 7401 003 0082, platība 277 m2. Zemesgrāmatas ierakstā Nr.2.1 ierakstīts, ka nekustamais īpašums sastāv no sešu stāvu dzīvojamās ēkas ar 24 dzīvokļu īpašumiem. Katram dzīvokļu īpašumam ir atvērts savs nodalījums. Dzīvokļu īpašumu sastāvā nav iekļauta zemes vienības ar kadastra apzīmējumu 7401 003 0082 zemes domājamās daļas. 
Nekustamā īpašuma valsts kadastra informācijas sistēmas (turpmāk – Kadastra) datiem reģistrēts nekustamais īpašums ar kadastra numuru 7401 503 0032, kura sastāvā reģistrēta Dzīvojamā māja, kas ir pilnībā sadalīta dzīvokļu īpašumos, t.i. izveidoti 24 dzīvokļu īpašumi. Kadastrā reģistrēts Valsts zemes dienesta Ogres rajona nodaļas  mērniecības biroja 1997. gada 12. janvāra zemes robežu plāns ēku un būvju īpašuma tiesību nostiprināšanai. Kadastrā reģistrēts 1996. gada 27. jūnija Ogres pilsētas zemes komisijas lēmums Nr.278 “Par zemes robežu piešķiršanu ēku un būvju uzturēšanai”. Atbilstoši Dzīvojamās mājas Tehniskās inventarizācijas lietā ievietotam Stāva plānam (1.stāvs) daļa no mājas ārējās kontūras (konstruktīvais elements) atrodas uz zemes vienības ar kadastra apzīmējumu 7401 003 0082. Atbilstoši Kadastra telpiskajiem datiem lielākā Dzīvojamā mājas daļa atrodas uz zemes vienības ar kadastra apzīmējumu 7401 003 0011, Upes prospekts 14, Ogre (turpmāk Zemes vienība).
Zemgales rajona tiesas Ogres pilsētas zemesgrāmatas nodalījumā Nr. 27 ierakstīts nekustamais īpašums ar kadastra numuru 7401 003 0011, kura sastāvā iekļauta Zemes vienība, platība 9730 m2. Zemesgrāmatas III daļas 1. iedaļas ieraksts Nr. 3.8. - “Uz zemes gabala atrodas citām personām piederoša ēka - Parka ielā 1b”. Īpašuma tiesības uz zemi nostiprinātas privātpersonām. 
Saskaņā ar Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” 7. pielikuma “Ogres novada teritorijas atļautās un plānotas izmantošanas kartes” funkcionālā zonējuma kartē noteikto, Zemes vienība atrodas Ogres pilsētas teritorijā, kurai noteiktas funkcionālās zonas “Daudzdzīvokļu namu apbūves teritorija (DzD)” un “Publiskās apbūves teritorija (P)”.
Saskaņā ar likuma “Par valsts un pašvaldību dzīvojamo māju privatizāciju” (turpmāk – Privatizācijas Likums) 28. panta ceturto daļu privatizējamai dzīvojamai mājai funkcionāli nepieciešamo zemes gabalu nosaka dzīvojamās mājas privatizācijas sagatavošanas procesā, ja šāds lēmums sagatavojot māju privatizācijai nav pieņemts, tad Pašvaldībai tas ir jāpieņem.

Dzīvojamai mājai privatizācijas procesa laikā ir pieņemts Ogres pilsētas Zemes komisijas 1996. gada 27. jūnija lēmums Nr. 278 “Par zemes piešķiršanu ēku un būvju uzturēšanai un uz tā pamata 1997. gada 12. janvārī Valsts zemes dienesta Ogres rajona nodaļas Mērniecības birojs izgatavoja Zemes robežu plānu M:1:500 (platība 1477 m2) ēku un būvju īpašumtiesību nostiprināšanai.

Piespiedu dalītā īpašuma privatizētajās daudzdzīvokļu mājās izbeigšanas likuma (turpmāk – Likums) 5. panta ceturtajā daļā noteikts, ka lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu (turpmāk – FNZG). 

Saskaņā ar Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” (turpmāk – MK Nr. 522) 3. punktā noteikto FNZG iekļauj zemi, uz kuras pilnībā vai daļēji atrodas tai piesaistītā dzīvojamā māja, kā arī tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi, savukārt, MK Nr. 522 6. punktā noteikts, ka FNZG var tikt ietverta brīvā zaļā teritorija, kas atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāma par publisko ārtelpu.

Likuma “Par valsts un pašvaldību dzīvojamo māju privatizāciju” (turpmāk – Privatizācijas likums) 28. panta pirmās daļas 3. punkts nosaka, ka privatizējamai dzīvojamai mājai FNZG platību un robežas nosaka, ja privatizējamā valsts vai pašvaldības dzīvojamā māja pilnībā vai daļēji atrodas uz fiziskajai vai juridiskajai personai piederošas zemes, savukārt, Privatizācijas likuma 28. panta trešā daļa noteic, ka privatizējamai dzīvojamai mājai FNZG platību un robežas nosaka pašvaldības dome vai tās pilnvarota institūcija, vai valsts dzīvojamo māju privatizāciju veicošā institūcija. Privatizācijas likuma 85. pantā noteikta kārtība, kā tiek pārskatīts FNZG daudzdzīvokļu mājai.

Pamatojoties uz Piespiedu dalītā īpašuma privatizētajās daudzdzīvokļu mājās izbeigšanas likuma 5. panta pirmo, ceturto, piekto un sesto daļu, likuma “Par valsts un pašvaldību dzīvojamo māju privatizāciju” 28. pantu, 85. panta pirmās daļas 2. punktu, ceturto, piekto un sesto daļu, Administratīvā procesa likuma 70. panta pirmo daļu, 76. panta otro daļu, 79. panta pirmo daļu, Paziņošanas likuma 11. panta trešo daļu, 
Komisija nolemj:

Uzsākt daudzdzīvokļu dzīvojamai mājai ar kadastra apzīmējumu 7401 003 0011 007 funkcionāli nepieciešamā zemesgabala noteikšanu Parka ielā 1B, Ogrē, Ogres novadā.

Pielikumā : Funkcionāli nepieciešamā zemes gabala plāna projekts Parka ielā 1B, Ogrē (pdf).
Šo lēmumu var apstrīdēt Ogres novada domē, Brīvības ielā 33, Ogrē, LV-5001, viena mēneša laikā no lēmuma spēkā stāšanās dienas.

Saskaņā ar Administratīvā procesa likuma 70. pantu lēmums stājas spēkā ar brīdi, kad tas paziņots adresātam, bet, ja lēmums tiek nosūtīts pa pastu – septītajā dienā pēc tā nodošanas pastā.

